CELEX: 52017PC0170
Language: da
Date: 2017-05-15
Title: Forslag til RÅDETS GENNEMFØRELSESAFGØRELSE om bemyndigelse af Det Forenede Kongerige til at anvende reducerede afgiftssatser på motorbrændstof, der forbruges på øerne i de Indre og Ydre Hebrider, Orkneyøerne, Shetlandsøerne, øerne i Clyde og Scillyøerne, i overensstemmelse med artikel 19 i direktiv 2003/96/EF

EUROPA-KOMMISSIONEN
            Bruxelles, den 15.5.2017
            COM(2017) 170 final
            2017/0079(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Det Forenede Kongerige til at anvende reducerede afgiftssatser på motorbrændstof, der forbruges på øerne i de Indre og Ydre Hebrider, Orkneyøerne, Shetlandsøerne, øerne i Clyde og Scillyøerne, i overensstemmelse med artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Reglerne for beskatning af energiprodukter og elektricitet i Unionen er fastlagt i Rådets direktiv 2003/96/EF
                  1
                (i det følgende benævnt "energibeskatningsdirektivet" eller "direktivet").
            
            
               I medfør af direktivets artikel 19, stk. 1, og i tilslutning til bestemmelserne i navnlig artikel 5, 15 og 17 kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af afgiftssatsen, hvis særlige politiske hensyn taler herfor.
            
            
               •Forslagets begrundelse og formål
            
            
               Formålet med dette forslag er at give Det Forenede Kongerige Storbritannien og Nordirland (herefter "Det Forenede Kongerige") tilladelse til fortsat at anvende den reducerede punktafgift på motorbrændstoffer (dvs. blyfri benzin og dieselolie) på samtlige øer i de Indre og Ydre Hebrider, Orkneyøerne, Shetlandsøerne og øerne i Clyde (der alle ligger ud for den skotske kyst) samt Scillyøerne (ud for Englands sydvestkyst). Ifølge oplysningerne fra Det Forenede Kongerige ligger prisen på en liter brændstof i de områder, der vil være omfattet af foranstaltningen, i gennemsnit 0,10 GBP (ca. 0,12 EUR) over prisen i andre dele af landet. Dette skyldes de højere transport- og distributionsomkostninger og det lave indbyggertal. Formålet med foranstaltningen er at yde en vis kompensation for de højere priser på motorbrændstof i de pågældende områder.
            
            
               Ifølge direktivets artikel 19, stk. 1, kan Rådet med enstemmighed på forslag af Kommissionen give en medlemsstat tilladelse til at indrømme yderligere afgiftsfritagelser eller -lempelser, hvis særlige politiske hensyn taler herfor.
            
            
               Ved Rådets gennemførelsesafgørelse 2011/776/EU fik Det Forenede Kongerige bemyndigelse til at anvende reducerede afgiftssatser på blyfri benzin og dieselolie, der anvendes som motorbrændstof på visse øer, indtil den 30. oktober 2017. Ved brev af 16. september 2016 og yderligere oplysninger, der blev fremsendt den 16. december 2016, anmodede myndighederne i Det Forenede Kongerige i henhold til direktivets artikel 19 Kommissionen om at forlænge anvendelsen af de reducerede satser. Den reducerede punktafgiftssats på brændstof vil pr. liter ligge 0,05 GBP (ca. 0,06 EUR) under standardsatsen i Det Forenede Kongerige (0,58 GBP eller ca. 0,67 EUR)
                  2
               . Det vil betyde, at den reducerede afgift fortsat vil ligge langt over den aktuelle minimumsafgift i Unionen på 359 EUR pr. 1 000 liter blyfri benzin og 330 EUR pr. 1 000 liter dieselolie.
            
            
               Det Forenede Kongerige har anmodet om, at lempelsen tillades for en periode på seks år, hvilket er den maksimalt tilladte periode i henhold til direktivets artikel 19, stk. 2.
            
            
               Ifølge Det Forenede Kongeriges myndigheder ligger literprisen på brændstof på de skotske øer ca. 0,10 GBP (ca. 0,12 EUR) over gennemsnittet i resten af Det Forenede Kongerige. En afgiftsreduktion på 0,05 GBP (ca. 0,06 EUR) pr. liter vil ikke dække hele prisforskellen, men vil sikre forbrugerne en vis kompensation for den højere pris, de skal betale. 
            
            
               Den højere pris skyldes ekstraomkostningerne forbundet med salget af brændstof i disse regioner. De britiske myndigheder angiver to hovedårsager til disse højere omkostninger: 
            
            
               (1)De højere transport- og distributionsomkostninger forbundet med leveringen af brændstof til øerne som følge af ekstra omkostninger til skibs-/lastbiltransport (længere afstand og tid), færgeomkostninger, omkostninger til drift af terminaler og leverandørtillæg for levering af små brændstofmængder. I modsætning hertil ligger stort set alle områder på det engelske og walisiske fastland maksimalt 160 km fra mindst ét raffinaderi og kan betjenes direkte med tankvogne. Omkostningerne til transport til de skotske øer skønnes at ligge mindst 0,03 GBP pr. liter over niveauet på det skotske fastland.
            
            
               (2)Det lille antal indbyggere, der skal betjenes (103 801 personer på 16 år og derover fordelt på 100 øer), og den lille mængde brændstof, der sælges pr. anlæg, betyder, at de faste omkostninger skal fordeles på en lille salgsmængde. Det kan i denne forbindelse nævnes, at der findes i alt 70 tankstationer i disse områder. De faste omkostninger til personale, leje, skatter, varme, lys, vand, vedligeholdelse og reparationer skal også indregnes i den endelige standerpris i pence pr. liter. Den gennemsnitlige mængde brændstof, der sælges pr. anlæg på Shetlandsøerne, Orkneyøerne og Hebriderne, varierer mellem 0,25 og 0,6 mio. liter om året sammenlignet med 3,8 mio. liter i resten af Skotland. For at kunne dække omkostningerne til drift af en tankstation vil der ved salg af 0,25-0,6 mio. liter være behov for en avance på 0,07-0,15 GBP pr. liter sammenlignet med en avance på 0,033 GBP pr. liter ved salg af 3,8 mio. liter.
            
            
               Den ulempe, som højere priser som følge af højere enhedsomkostninger udgør, har ifølge de britiske myndigheder betydning for lokalbefolkningen, fordi mange af indbyggerne skal tilbagelægge store afstande i motorkøretøjer for at nå deres nærmeste byområde og ofte er afhængige af privat transport, og fordi de områder, der vil være omfattet af foranstaltningen, er områder med et forholdsvis lavt indkomstniveau. 
            
            
               Foranstaltningens gennemførelse
            
            
               I Det Forenede Kongerige opkræves punktafgiften på motorbrændstof, når brændstoffet forlader raffinaderiet, importeres eller forlader et punktafgiftsoplag. På det tidspunkt vil det være vanskeligt at fastslå mængden af brændstof, der er tiltænkt de regioner, der er omfattet af foranstaltningen.
            
            
               Derfor vil afgiftslempelsen blive indrømmet på salgsstedet på de øer, der er omfattet af foranstaltningen, og derved undgås risikoen for, at brændstof med reduceret punktafgift ender andetsteds. Brændstofforhandlerne registreres hos de britiske told- og skattemyndigheder (HM Revenue and Customs – HMRC) som godkendte detailhandlende og vil være forpligtet til at sænke literprisen på brændstof med et beløb svarende til afgiftslempelsen. De vil til gengæld være berettiget til med jævne mellemrum at gøre krav på en afgiftsrefusion fra HMRC baseret på antallet af solgte liter brændstof.
            
            
               Rækkevidde
            
            
               Foranstaltningens territoriale rækkevidde omfatter alle øer i de Indre og Ydre Hebrider, Shetlandsøerne, Orkneyøerne og øerne i Clyde (alle ud for Skotlands kyst) samt Scillyøerne (ud for Englands sydvestkyst). Foranstaltningen er rettet mod alle køb, hvilket betyder, at både private og kommercielle køb vil være omfattet af den reducerede afgiftssats. I henhold til oplysningerne fra Det Forenede Kongeriges myndigheder var 86 % af de køretøjer, der var registreret på øerne i 2016, privatejede køretøjer, mens 14 % var ejet af virksomheder.
            
         
         
            
               Argumenter fra Det Forenede Kongeriges myndigheder vedrørende foranstaltningens virkning på det indre marked
            
            
               Det Forenede Kongeriges myndigheder mener ikke, at foranstaltningen vil påvirke det indre markeds funktionsmåde. De største organisationer på øerne er offentlige myndigheder såsom lokalråd og udbydere af sundhedstjenester. Der findes en bred vifte af virksomheder på øerne, men de har normalt en lavere omsætning end gennemsnittet i Det Forenede Kongerige. Ifølge Det Forenede Kongeriges myndigheder har virksomhederne i de berørte området en omsætning på i gennemsnit 1,4 mio. GBP, mens gennemsnittet for virksomhederne i Det Forenede Kongerige som helhed ligger på omkring 5,7 mio. GBP.
            
            
               Det Forenede Kongerige understreger, at lempelsen ikke dækker hele omkostningsforskellen mellem øerne og det britiske fastland, så det vil være urentabelt at rejse til øerne fra fastlandet for at udnytte den særlige ordning.
            
            
               Ifølge Det Forenede Kongeriges myndigheder udgør de virksomheder, der tilgodeses af ordningen, desuden kun små konkurrenter på de markeder, hvor de er aktive.
            
            
               Gældende bestemmelser på det område, som forslaget vedrører
            
            
               Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet.
            
            
               •Sammenhæng med de gældende regler på samme område
            
            
               Vurdering af foranstaltningen i henhold til artikel 19 i direktiv 2003/96/EF
            
            
               Særlige politiske hensyn
            
            
               Artikel 19, stk. 1, første afsnit, i direktivet har følgende ordlyd: 
            
            
               "Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor."
            
            
               Den foranstaltning, som Det Forenede Kongerige agter at gennemføre, består i at reducere punktafgiften på motorbrændstof, der leveres i bestemte dele af landet, nemlig øerne i de Indre og Ydre Hebrider, Orkneyøerne, Shetlandsøerne og øerne i Clyde (alle ud for Skotlands kyst) samt Scillyøerne (ud for Englands sydvestkyst). Formålet er at bringe standerpriserne i disse områder tættere på de gennemsnitlige standerpriser i Det Forenede Kongerige. De højere enhedsomkostninger og dermed standerpriser i disse områder skyldes højere transport- og distributionsomkostninger og mindre stordriftsfordele.
            
            
               Det kan sluttes, at ønsket om at reducere punktafgiften på motorbrændstof på grund af de berørte områders særlige geografiske forhold er foranlediget af særlige politiske hensyn.
            
            
               •Sammenhæng med Unionens politik på andre områder
            
            
               Foranstaltningen tjener til delvist at opveje de højere enhedsomkostninger og dermed standerpriserne på brændstof på de berørte øer gennem en direkte afgiftslempelse på salgsstedet.
            
            
               Den er begrænset til, hvad der er nødvendigt for at nå dette mål. Afgiftslempelsen er især begrænset til den (relativt lille) mængde brændstof, der sælges på de pågældende øer.
            
            
               Afgiftslempelsen er desuden mindre end ekstraomkostningerne forbundet med at sælge brændstof på disse øer og ligeledes mindre end forskellen mellem brændstofpriserne dér og på fastlandet.
            
            
               I denne henseende konstaterer Kommissionen, at punktafgiften vil blive reduceret med 0,05 GBP pr. liter. Ifølge oplysningerne fra Det Forenede Kongeriges myndigheder er de ekstra transportomkostninger for de berørte områder 0,03 GBP højere pr. liter end landsgennemsnittet, og omkostningerne forbundet med at drive tankstationer er ligeledes højere, hvilket bevirker, at der er behov for priser på ca. 0,07-0,15 GBP pr. liter mod et landsgennemsnit på 0,033 GBP pr. liter.
            
            
               Dermed forbliver skatteincitamentet til effektiv energiudnyttelse på et niveau, der mindst svarer til situationen på fastlandet.
            
            
               Trods afgiftslempelsen vil beskatningen af brændstof, der forbruges i de berørte geografiske områder, fortsat ligger et godt stykke over den minimumsbeskatning, der er foreskrevet i direktiv 2003/96/EF.
            
         
         
            
               Foranstaltningen er forenelig med Unionens politik på sundheds-, miljø-, energi- og transportområdet. 
            
            
               Under disse omstændigheder forekommer den også acceptabel ud fra hensynet til et velfungerende indre marked og behovet for at sikre loyal konkurrence. Da foranstaltningen finder anvendelse på områder bestående af øer, og da afgiftssatsen kun vil blive sænket i moderat omfang, forventes det ikke, at den vil føre til ændringer i brændstofforbruget som følge af, at der tiltrækkes forbrugere fra andre områder.
            
            
               Efter den reduktion, som Det Forenede Kongeriges myndigheder agter at gennemføre, vil afgiftssatserne for blyfri benzin og dieselolie i de berørte regioner fortsat overholde minimumsafgiftssatsen i henhold til artikel 7 i direktiv 2003/96/EF. Såfremt foranstaltningen opfylder de betingelser, der er fastsat i artikel 44 i den generelle gruppefritagelsesforordning (EF) nr. 651/2014/EU
                  3
                samt dennes almindelige betingelser, er foranstaltningen omfattet af nævnte forordnings anvendelsesområde og er derfor fritaget for kravet om forudgående underretning.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 19 i Rådets direktiv 2003/96/EF.
            
            
               •Nærhedsprincippet (for områder, der ikke er omfattet af enekompetence) 
            
            
               Indirekte beskatning, som er omfattet af artikel 113 i traktaten om Den Europæiske Unions funktionsmåde, er ikke i sig selv et område, der falder ind under Unionens enekompetence i den i artikel 3 i traktaten fastlagte betydning.
            
            
               I henhold til artikel 19 i direktiv 2003/96/EF har Rådet imidlertid enekompetence til i form af afledt ret at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan derfor ikke sætte sig i stedet for Rådet. Nærhedsprincippet finder derfor ikke anvendelse i forbindelse med denne gennemførelsesafgørelse. Forslaget er derfor i overensstemmelse med nærhedsprincippet.
            
            
               •Proportionalitetsprincippet
            
            
               Forslaget er i overensstemmelse med proportionalitetsprincippet. Afgiftslempelsen overstiger ikke, hvad der er nødvendigt for at nå det pågældende mål.
            
            
               •Valg af retsakt
            
            
               Foreslået instrument: Rådets gennemførelsesafgørelse.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Foranstaltningen kræver ikke en evaluering af eksisterende lovgivning.
               
            
            
               •Høringer af interesserede parter
            
            
               Forslaget kræver ikke nogen høringer af interesserede parter, da det er baseret på en anmodning fra Det Forenede Kongerige og kun vedrører denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekspertbistand.
            
         
         
            
               •Konsekvensanalyse
            
            
               
                  Dette forslag vedrører en tilladelse til en enkelt medlemsstat, som denne selv har anmodet om, og kræver ikke en konsekvensanalyse.
               
            
            
               •Målrettet regulering og forenkling
            
            
               
                  Foranstaltningen indeholder ikke bestemmelser om en forenkling. Den følger af anmodningen fra Det Forenede Kongerige og vedrører kun denne medlemsstat.
               
            
            
               •Grundlæggende rettigheder
            
            
               
                  Forslaget har ingen indvirkning på grundlæggende rettigheder.
               
            
            
               4.VIRKNINGER FOR BUDGETTET
            
            
               Foranstaltningen indebærer ikke nogen finansiel eller administrativ byrde for Unionen. Forslaget har derfor ingen indvirkning på Unionens budget.
            
            
               5.ANDRE FORHOLD
            
            
               •Nærmere redegørelse for de enkelte bestemmelser i forslaget
            
            
               
                  Artikel 1 - Det Forenede Kongerige gives tilladelse til fortsat at anvende en reduceret punktafgift på motorbrændstoffer (dvs. benzin og dieselolie) på samtlige øer i de Indre og Ydre Hebrider, Orkneyøerne, Shetlandsøerne og øerne i Clyde (der alle ligger ud for den skotske kyst) samt Scillyøerne (ud for Englands sydvestkyst).
               
               
                  Afgiftssatsen må efter at være blevet reduceret ikke være lavere end de mindstesatser, der er fastsat i direktiv 2003/96/EF, og satsen anvendes for alle i disse områder.
               
               
                  Foranstaltningen vil hjælpe de dårligt stillede områder med at mindske de højere priser på brændstof, der skyldes øernes geografiske beliggenhed. 
               
               
                  Artikel 2 - Den tilladelse, der anmodes om, gives med virkning fra den 1. november 2017 for en periode på seks år, som ønsket af Det Forenede Kongerige.
               
            
            
               Da Det Forenede Kongerige den 29. marts 2017 meddelte sin hensigt om at udtræde af EU i henhold til artikel 50 i traktaten om Den Europæiske Union, ophører traktaterne med at finde anvendelse på Det Forenede Kongerige fra ikrafttrædelsesdatoen for udtrædelsesaftalen eller, hvis en sådan aftale udebliver, to år efter meddelelsen, medmindre Det Europæiske Råd efter aftale med Det Forenede Kongerige beslutter at forlænge denne periode. Som følge heraf og uden indflydelse på bestemmelserne i udtrædelsesaftalen finder nærværende rådsafgørelse kun anvendelse, indtil Det Forenede Kongerige ophører med at være en medlemsstat.
            
            
               2017/0079 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Det Forenede Kongerige til at anvende reducerede afgiftssatser på motorbrændstof, der forbruges på øerne i de Indre og Ydre Hebrider, Orkneyøerne, Shetlandsøerne, øerne i Clyde og Scillyøerne, i overensstemmelse med artikel 19 i direktiv 2003/96/EF
            
            
               RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  4
               , særlig artikel 19,
            
            
               under henvisning til forslag fra Europa-Kommissionen og
            
            
               ud fra følgende betragtninger:
            
            
               (1)Ved brev af 16. september 2016 anmodede Det Forenede Kongerige om tilladelse til at anvende en reduceret punktafgiftssats på dieselolie og blyfri benzin i henhold til artikel 19 i direktiv 2003/96/EF på øerne i de Indre og Ydre Hebrider, Orkneyøerne, Shetlandsøerne og øerne i Clyde (alle ud for Skotlands kyst) samt Scillyøerne (ud for Englands sydvestkyst). Det Forenede Kongerige fremlagde supplerende oplysninger den 16. december 2016
            
            
               (2)I disse områder er prisen på dieselolie og blyfri benzin højere end gennemsnitspriserne i resten af Det Forenede Kongerige, hvilket er til ulempe for de lokale forbrugere af brændstof. Prisforskellen skyldes ekstra enhedsomkostninger på grund af øernes geografiske placering, deres lave indbyggertal og de relativt små mængder brændstof, der leveres.
            
            
               (3)Afgiftslempelsen går ikke ud over, hvad der er nødvendigt for at kompensere for de ekstra enhedsomkostninger, som forbrugerne i de berørte geografiske områder skal dække.
            
            
               (4)De reducerede punkafgiftssatser vil ligge over de minimumssatser, der er fastsat i artikel 7 i direktiv 2003/96/EF. 
            
            
               (5)Da de berørte områder består af øer, og da afgiftssatsen kun vil blive sænket i moderat omfang, vil foranstaltningen ikke give anledning til yderligere kørsel, som specifikt knytter sig til udbuddet af motorbrændstof.
            
            
               (6)Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence, og den er forenelig med Den Europæiske Unions sundheds-, miljø-, energi- og transportpolitik.
            
            
               (7)Det følger af artikel 19, stk. 2, i direktiv 2003/96/EF, at hver tilladelse, der gives i henhold til samme artikel, skal være strengt tidsbegrænset. For at give de berørte virksomheder og forbrugere en tilstrækkelig grad af sikkerhed indrømmes tilladelsen for en periode på seks år. Denne afgørelse har ingen indflydelse på anvendelsen af Unionens regler vedrørende statsstøtte.
            
            
               (8)Da Det Forenede Kongerige den 29. marts 2017 meddelte sin hensigt om at udtræde af EU i henhold til artikel 50 i traktaten om Den Europæiske Union, ophører traktaterne med at finde anvendelse på Det Forenede Kongerige fra ikrafttrædelsesdatoen for udtrædelsesaftalen eller, hvis en sådan aftale udebliver, to år efter meddelelsen, medmindre Det Europæiske Råd efter aftale med Det Forenede Kongerige beslutter at forlænge denne periode. Som følge heraf og uden indflydelse på bestemmelserne i udtrædelsesaftalen finder nærværende rådsafgørelse kun anvendelse, indtil Det Forenede Kongerige ophører med at være en medlemsstat —
            
            
               VEDTAGET DENNE AFGØRELSE: 
            
            
               Artikel 1
            
            
               Det Forenede Kongerige gives hermed tilladelse til at anvende reducerede afgiftssatser på blyfri benzin og dieselolie, der anvendes som brændstof til motorkøretøjer, på alle øer i de Indre og Ydre Hebrider, Orkneyøerne, Shetlandsøerne, øerne i Clyde og Scillyøerne.
            
            
               Lempelsen i forhold til den nationale afgiftssats for henholdsvis blyfri benzin og dieselolie må ikke overstige ekstraomkostningerne forbundet med detailsalg i disse geografiske områder sammenlignet med de gennemsnitlige omkostninger ved detailsalg i Det Forenede Kongerige og må ikke overstige 50 GBP pr. 1 000 liter af produktet.
            
            
               Artikel 2
            
            
               Denne afgørelse anvendes fra den 1. november 2017 og udløber den 31. oktober 2023.
            
            
               Artikel 3
            
            
               Denne afgørelse er rettet til Det Forenede Kongerige Storbritannien og Nordirland.
            
         
         
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (EUT L 283 af 31.10.2003, s. 51).
               
               
                  
                     (2)
                  Det Forenede Kongerige anvender samme punktafgiftssats for benzin og dieselolie, der anvendes som motorbrændstof. 674 EUR pr. 1 000 l (oplysninger fra juli 2016).
               
               
                  
                     (3)
                  Kommissionens forordning (EU) nr. 651/2014 om visse kategorier af støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).
               
               
                  
                     (4)
                  EUT L 283 af 31.10.2003, s. 51.